DA wen in die Tshwane-metroFoto: Twitter via @Our_DA Met 100% van die stemme getel het die DA 761 618 (43,1%) van die stemme en 93 setels gekry, die ANC 728 618 (41,23%) van die stemme en 89 setels en die EFF 206 874 (11,71%) van die stemme en 25 setels. Die VF Plus het 1,99% van die stemme en vier setels op hom verenig. Die ANC het in die 2011 munisipale verkiesing 800 367 (55,32%) stemme in die Tshwane-metro ontvang en die DA 559 286 (38,65%) stemme. In die provinsiale verkiesing in 2014 het die ANC 517 741 (49,31%) stemme op hom verenig, die DA 354 403 (33,75%) stemme en EFF 120 849 (11,51%) van die stemme. Mmusi Maimane, leier van die DA, het reeds Vrydagaand voorspel dat die DA die grootste party in die Tshwane-metro sal wees wanneer die stemtellery afgehandel is. Hy het terselfdertyd Solly Msimanga, die DA se burgemeesterskandidaat, gelukgewens. Maimane het benadruk dat sou dié party nie ŉ meerderheid behaal nie, die DA sy eie regering sal vorm deur koalisies met kleiner partye. Die EFF word in talle gevalle as sogenaamde koningmaker gesien in groot metro’s soos Tshwane en Johannesburg waar geen partye ŉ meerderheid kon bereik nie. Prof. Koos Malan, dosent in openbare reg aan die Universiteit van Pretoria, het voorspel dat geen party ná die munisipale verkiesing in die metro’s sou kon regeer sonder die hulp van ŉ koalisievennoot nie. “Dit is interessant dat, indien die maatstaf van politieke ideologie gebruik word, ŉ mens nie ŉ koalisie tussen die DA en EFF in die vooruitsig kan stel nie. Dit is duidelik dat politieke ideologie nie bondgenootskappe gaan bepaal nie,” het Malan gesê. “Op skrif is die DA en EFF ver verwyderd – veel meer as die DA teenoor die ANC en die EFF teenoor die ANC. Maar takties gesproke is die moontlikheid dat die DA en EFF ŉ koalisie sal vorm baie sterker vanweë twee groot redes.” Volgens Malan is die grootste rede geleë in albei partye se weersin in pres. Jacob Zuma. “Die Zuma-faktor is wat die ANC en EFF uit mekaar se arms hou. Daar is ŉ geweldige wig tussen die ANC en die EFF met Zuma wat bly. Die ander faktor is persoonlike vyandskappe. As mense weens persoonlike redes weersin het, is dit gewoonlik baie erger as ideologiese weersin.” Malan het ook voorspel dat die DA en EFF genoeg steun in Pretoria sou kon kry om nie ander partye te benodig vir ŉ koalisie nie. “Die effek wat ons hierdeur kan sien, is dat ŉ koalisie met die DA ŉ matigende invloed op die EFF sal hê. Die DA wil hom as ŉ goeie regeerder vestig en kan dus nouliks radikale standpunte handhaaf aangesien hy sy steun op die lang duur wil stabiliseer.” Malan het gesê die onluste wat ŉ ruk gelede in Pretoria gewoed het weens die ANC se burgemeesterskandidaat, kon moontlik tot gevolg hê dat baie van die ANC se ondersteuners eerder DA stem of glad nie stem nie.